कर्पूरी ठाकुर अपने विचारों को अमलीजामा पहनाने के लिए इतनी जल्दी में क्यों थे, इसे हम तत्कालीन राजनीतिक संस्कृति और समाजवादियों व जनता पार्टी के चरण सिंह धड़े की ओबीसी के लिए आरक्षण जल्द से जल्द लागू करने की उत्कंठा से समझ सकते हैं। उनकी भाषा नीति की जड़ें, 1960 के दशक में चले अंग्रेज़ी-विरोधी और हिन्दी-समर्थक आंदोलन में थीं, जिसमें समाजवादियों ने प्रमुख भूमिका निभाई थी। ये मांगें केवल बिहार तक सीमित नहीं थीं। इस तरह की मांग सम्पूर्ण हिन्दी क्षेत्र, विशेषकर बिहार और उत्तरप्रदेश, में उठ रही थी। जब भी समाजवादियों और चरण सिंह के समर्थकों ने उत्तरप्रदेश और बिहार में सत्ता पाई, उन्होंने बिना किसी देरी के अपने एजेंडे को लागू किया, विशेषकर भाषा और ओबीसी आरक्षण के संबंध में। उन्होंने अपने सामाजिक आधार को संतुष्ट करने के लिए ऐसा किया। यद्यपि उत्तरप्रदेश में चरण सिंह के नेतृत्व वाली सरकार ने बिहार की तरह की भाषा नीति लागू नहीं की परंतु दोनों राज्यों की जनता पार्टी सरकारों ने सन 1970 के दशक में ओबीसी के लिए आरक्षण लागू किया।[12]